Man net uit bakkie voordat vloed tref | Netwerk24
Man net uit bakkie voordat vloed tref
Deur Roshé Taka 24 April 2019 21:38
'n KwaZulu-Natalse man het Dinsdag net betyds uit sy GWM-dubbelkajuitbakkie gespring voordat dit deur vloedwater meegesleur is.
Christo Bredell (49), eienaar van South Coast Mini Maxi Removals in Ramsgate, sê hy was omstreeks 18:30 op pad huis toe toe hy by die brug naby sy huis stilgehou het.
Hy sê daar was reeds 'n bietjie water wat oor die brug geloop het en hy het besluit om eerder om te draai en 'n ander roete te neem.
"Maar toe is my bakkie se battery pap en kon ek nie my bakkie weer aangeskakel kry nie. Ek weet nie of dit miskien nat geword het nie."
Hy het besef die water raak gevaarlik toe dit skielik in sy rigting begin stroom het.
"Ewe skielik het die water soos 'n golf aangekom. Ek moes vinnig besluit en het uit die bakkie gespring. Ek is gelukkig om te leef," sê Bredell.
Hy kon net sy selfoon en herlaaier gryp, voordat sy bakkie voor sy oë deur die massa water meegesleur is.
"As ek in die bakkie gebly het, was ek vandag dalk dood."
Volgens Bredell het sy vrou, Petra (45), 'n alternatiewe roete gebruik en hom kom oplaai.
Bredell sê hy besit sy bakkie al sowat vyf jaar.
Die GWM-bakkie waaruit Christo Bredell Dinsdag gespring het voordat die voertuig deur vloedwater meegesleur is.
Net die boonste deel van die GWM-bakkie is bo die water sigbaar.
"Nou het ek nie meer 'n voertuig nie en vanoggend (Woensdag) moes ek my vrou se motor gebruik," sê hy.
Die bakkie staan nog in die water en kan volgens Bredell nog nie met 'n voertuig bereik word nie.
Hy sê hy het ook nog nie sy versekeringsmaatskappy gekontak nie omdat die selfoonseine vroeër die dag vier uur lank onderbreek was.
Volgens hom het sy twee seuns, Christopher (23) en Michael (21), Woensdagoggend gaan kyk of hulle die bakkie gewaar. Hulle kon net die boonste deel van die bakkie uitmaak.